
PREMJERAS SAKO, KAD DVIEJŲ VADOVŲ ATSISTATYDINIMAS NETURETŲ 
REIKŠTI LIETUVOS ENERGETIKOS KRIZĖS. Vyriausybė priėmė 
Energetikos ministro Algimanto Stasiukyno atsistatydinimą ir 
manoma, kad jau kitą savaitę prisieks naujasis Energetikos 
ministras, dabartinis Susisiekimo ministerijos sekretorius 
Arvydas Leščinskas. Buvęs "Naftos" generalinis direktorius 
Bronislovas Vainora taip pat yra padavęs pareiškimą atleisti jį 
iš Energetikos ministerijos sekretoriaus pareigų,, - 
ketvirtadienį spaudos konferencijoje informavo Ministras 
Pirmininkas Adolfas Šleževičius. Dviejų ministerijos vadovų 
atsistatydinimas, sakė premjeras, yra vien sutapimas, kuris 
neturėtų reikšti, kad Lietuvos energetikoje - krizė. 

A.Šleževičius taip pat informavo apie planus maždaug 
dvigubai padidinti karšto vandens ir šildymo tarifus. Jis 
pasakė, kad nuo birželio 1 dienos padidinus karšto vandens 
kainas, šeimos biudžeto dalis mokant už jj neturėtų viršyti 5 
procentų, Oo prasidėjus kitam šildymo sezonui, mokestis už 
šildymą ir karštą vandenį neturėtų viršyti 20 procentų. O jeigu 
viršys, papildomos sumos bus kompensuojamos. 

NUTEISTIESIEMS MIRTIES BAUSME PREZIDENTAS MALONĖS 
NESUTEIKĖ. Lietuvos Respublikos Prezidentas Algirdas Brazauskas 
pasirašė dekretus, kuriais nesuteikia malonės dviem mirties 
bausme nuteistiems asmenims: Borisui Dekanidzei, gimusiam 1962 
metais, Lietuvos Aukščiausiojo Teismo baudžiamųjų bylų 
kolegijos 1994 m. lapkričio 10 d. nuosprendžiu nuteistam 
išimtine mirties bausme konfiskuojant turtą ir Aleksandrui 
Gudkovui, gimusiam 1956 metais, Lietuvos Aukščiausiojo Teismo 
baudžiamųjų bylų kolegijos 1994 m. birželio 14 d. nuosprendžiu 
nuteistam išimtine mirties bausme. 

LIETUVOS KAM DELEGACIJA VARŠUVOJE. Ketvirtadienį, 11 
val.Lenkijos kariniame Okenčės aerouoste nusileido Lietuvos 
karinių oro pajėgų lėktuvas L-410, oficialiam dviejų dienų 
vizitui atskraidinęs Lietuvos krašto apsaugos ministro Lino 
Linkevičiaus vadovaujamą delegaciją. Beje, pirmą kartą 
ministras į oficialią kelionę vyko ne reisiniu, o kariniu 
lėktuvu. Aerouoste Lietuvos delegaciją pasitiko Lenkijos 
gynybos ministras Zbigniew Okonski, Lietuvos ambasadorius 
Lenkijoje Antanas Valionis ir karo atašė kapitonas Romanas 
Satkus. Numatyti pokalbiai Lenkijos nacionalinės gynybos 
ministerijoje, Užsienio reikalų ministerijoje, Seime, 
Vyriausybėje. Vizito metu taip pat ketinama pasirašyti 
"Partnerystės taikos labui" programos derinimo bei konsultacijų 
dėl bendros oro erdvės kontrolės protokolus. 

ARKIVYSKUPAS CHRIZOSTOMAS - LIETUVOS PILIETIS. Pilietybės 
komisijos posėdyje, kuriam vadovavo Prezidentas Algirdas 


Brazauskas, Lietuvos pilietybė išimties tvarka suteikta 30-čiai 
užsienio valstybėse gyvenančių piliečių. Tarp kitų, ji suteikta 
Jegorui Martyškinui. 1966 metais tapęs vienuoliu, jis gavo 


Chrizostomo vardą. 1972 metais tapo vyskupu. 1974-1984 metais - 
buvo Kursko ir Belgorodo arkivyskupas, 1984-1990 metais Irkutsko 
ir Čitos arkivyskupas. Nuo 1990 metų sausio mėnesio Jegoras 
Martyškinas yra rusų stačiatikių cerkvės Vilniaus ir Lietuvos 
arkivyskupas, taip pat Vilniaus stačiatikių Šv. Dvasios 
vienuolyno vadovas. Lietuvos Respublikos pilietybė suteikta ir 
Andreasui Ervinui Šmi tui, nuo 1982 metų vadovaujančiam Vasario 
16-osios gimnazijai Vokietijoje. Ją gavo ir Eglė Juodvalkis, 
ilgą laiką dirbusi"Europos radijo" lietuviškose redakcijose. 
Lietuvos pilietybę išimties tvarka Algirdas Brazauskas per savo 
prezidentavimo laiką jau suteikė 260 užsienio piliečių. 


